MT Il-Ġurnal Uffiċjali tal-Unjoni Ewropea L 24/3

DEĊIŻJONI TA' IMPLIMENTAZZJONI TAL-KUMMISSJONI (UE) 2018/136

tas-25 ta' Jannar 2018

li tinnomina laboratorju ta' referenza tal-UE għall-marda tal-ilsien u d-dwiefer u li temenda l-Anness II tad-Direttiva tal-Kunsill 92/119/KEE f'dak li jirrigwarda l-laboratorju ta' referenza tal-Unjoni Ewropea għall-marda vexxikulari tal-ħnieżer

(notifikata bid-dokument C(2018) 299)

(Test b'rilevanza għaż-ŻEE)

IL-KUMMISSJONI EWROPEA,

Wara li kkunsidrat it-Trattat dwar il-Funzjonament tal-Unjoni Ewropea,

Wara li kkunsidrat id-Direttiva tal-Kunsill 92/119/KEE tas-17 ta' Diċembru 1992 li tintroduċi miżuri ġenerali Komunitarji għall-kontrol ta' ċertu mard tal-annimali u l-miżuri speċifiċi li għandhom x'jaqsmu mal-marda vexxikolari tal-ħnieżer (1), u b'mod partikolari l-Artikolu 24(2) tagħha;

Wara li kkunsidrat id-Direttiva tal-Kunsill 2003/85/KE tad-29 ta' Settembru 2003 dwar miżuri tal-Komunità fuq il-kontroll tal-marda tal-ilsien u d-dwiefer li tirrevoka d-Direttiva 85/511/KEE u d-Deċiżjoni 89/531/KEE u 91/665/KEE u tammenda d-Direttiva 92/46/KEE (2), u b'mod partikolari l-Artikolu 69(1) tagħha,

Billi:

(1) Id-Direttiva 92/119/KEE tistabbilixxi miżuri ġenerali ta' kontroll li jridu jiġu applikati fil-każ ta' tifqigħa ta', fost oħrajn, il-marda vexxikulari tal-ħnieżer. Il-punt 6 tal-Anness II tad-Direttiva 92/119/KEE jindika laboratorju ta' referenza tal-Unjoni Ewropea għall-marda vexxikulari tal-ħnieżer li jkun ġie nnominat sabiex iwettaq il-funzjonijiet u l-obbligi stabbiliti fl-Anness III tagħha.

(2) Id-Direttiva 2003/85/KE tistabbilixxi miżuri minimi ta' kontroll li għandhom jiġu applikati fil-każ ta' tifqigħa tal-marda tal-ilsien u d-dwiefer. Id-Direttiva 2003/85/KE tistipula, fost ħwejjeġ oħra, li għandu jiġi nnominat laboratorju ta' referenza tal-Unjoni Ewropea għall-marda tal-ilsien u d-dwiefer sabiex iwettaq il-funzjonijiet u l-obbligi stabbiliti fl-Anness XVI tagħha. Sussegwentement, id-Deċiżjoni ta' Implimentazzjoni tal-Kummissjoni 2012/767/UE (3) innominat il-laboratorju ta' referenza tal-Unjoni Ewropea għall-marda tal-ilsien u d-dwiefer.

(3) Bħala konsegwenza tan-notifika tar-Renju Unit skont l-Artikolu 50 tat-Trattat dwar l-Unjoni Ewropea, il-laboratorju indikat fl-Anness II tad-Direttiva 92/119/KEE bħala l-laboratorju ta' referenza tal-Unjoni Ewropea għall-marda vexxikulari tal-ħnieżer u li hu sussegwentement nominat bid-Deċiżjoni 2012/767/UE bħala l-laboratorju ta' referenza tal-Unjoni Ewropea għall-marda tal-ilsien u d-dwiefer se jkollu jwaqqaf il-funzjonijiet tiegħu bħala l-laboratorju ta' referenza tal-Unjoni Ewropea għal dawn iż-żewġ tipi ta' mard.

(4) Il-Kummissjoni, b'kollaborazzjoni mill-qrib mal-Istati Membri, ħarġet sejħa għall-għażla u l-ħatra tal-Laboratorju ta' Referenza tal-Unjoni Ewropea għall-Marda tal-Ilsien u d-Dwiefer, waqt li qieset il-kriterji tal-kompetenza teknika u xjentifika tal-laboratorju u l-għarfien espert tal-persunal tiegħu.

(5) Wara t-tlestija tal-proċedura tal-għażla, il-laboratorju li ntgħażel kien il-konsorzju ANSES & CODA-CERVA stabbilit mil-Laboratorju tal-Aġenzija għas-Saħħa tal-Annimali tal-Aġenzija għall-Ikel, l-Ambjent u s-Sikurezza u s-Saħħa Okkupazzjonali (ANSES), f'Maisons-Alfort, Franza, u ċ-Ċentru tar-Riċerka Veterinarja u Agrokimika (CODA-CERVA), f'Uccle, il-Belġju.

(6) Sabiex jiġi evitat kull xkiel fl-attivitajiet tal-laboratorju ta' referenza tal-Unjoni Ewropea għall-marda tal-ilsien u d-dwiefer u biex jingħata biżżejjed żmien lil-laboratorju ta' referenza tal-Unjoni Ewropea li għadu kemm ġie nnominat biex ikun kompletament operattiv, huwa xieraq li l-miżuri stipulati f'din id-Deċiżjoni japplikaw mill-1 ta' Jannar 2019.

(7) Fl-Opinjoni Xjentifika tagħha dwar il-Marda Vexxikulari tal-Ħnieżer u l-Istomatite Vexxikulari (4), l-Awtorità Ewropea dwar is-Sigurtà fl-Ikel ikkonkludiet li l-mard vexxikulari tal-ħnieżer ma għad għandu l-ebda potenzjal ta' epidemija u jista' jiġi identifikat minnufih b'test tal-laboratorju. Barra minn hekk, is-sitwazzjoni epidemjoloġika fir-rigward tal-marda vexxikulari tal-ħnieżer fl-Unjoni Ewropea tjiebet b'mod sinifikanti u l-aħħar każijiet kienu identifikati biss permezz ta' testijiet fil-laboratorju ta' kampjuni minn reġjun żgħir fi Stat Membru wieħed. Mill-2014, il-marda vexxikulari tal-ħnieżer ma għadhiex imniżżla bħala marda notifikabbli mill-Organizzazzjoni Dinjija għas-Saħħa tal-Annimali (OIE) (5).

(8) Għalkemm id-Direttivi 92/119/KEE u 2003/85/KE se jitħassru sa mill-21 ta' April 2021 skont l-Artikolu 270 tar-Regolament (UE) 2016/429 tal-Parlament Ewropew u tal-Kunsill (6), il-marda tal-ilsien u d-dwiefer hija elenkata fl-Artikolu 5(1) ta' dak ir-Regolament, filwaqt li l-marda vexxikulari tal-ħnieżer hija elenkata fl-Anness II tiegħu. Skont l-Artikolu 275 ta' dak ir-Regolament, il-lista tal-mard fl-Anness II għandha tiġi reveduta sa mhux aktar tard mill-20 ta' April 2019. Minħabba r-raġunijiet tekniċi u xjentifiċi msemmija hawn fuq, il-marda vexxikulari tal-ħnieżer ma tissodisfax il-kriterji għall-elenkar stipulati fl-Artikolu 5(3) tar-Regolament (UE) 2016/429.

(9) Barra minn hekk, il-mard vexxikulari tal-ħnieżer u mard ieħor vexxikulari huma inklużi f'ċerti funzjonijiet u doveri stipulati għal-laboratorju ta' referenza tal-Unjoni Ewropea għall-marda tal-ilsien u d-dwiefer fl-Anness XVI tad-Direttiva 2003/85/KE, u b'mod partikolari fir-rigward tal-kapaċità tal-laboratorji nazzjonali ta' referenza u tal-laboratorju ta' referenza tal-Unjoni Ewropea biex iwettqu dijanjosi differenzjali tal-marda tal-ilsien u d-dwiefer. Dawn l-elementi kollha flimkien jippermettu s-sospensjoni tan-nomina ta' laboratorju ta' referenza tal-Unjoni Ewropea għall-marda vexxikulari tal-ħnieżer.

(10) Il-laboratorju ta' referenza indikat fl-Anness II tad-Direttiva 92/119/KEE jenħtieġ li jitħassar. Għalhekk jenħtieġ li l-Anness II tad-Direttiva 92/119/KEE jiġi emendat skond dan.

(11) F'ġieħ iċ-ċarezza, id-Deċiżjoni ta' Implimentazzjoni 2012/767/UE għandha titħassar b'effett mill-1 ta' Jannar 2019, id-data li fiha l-laboratorju ta' referenza tal-Unjoni Ewropea għall-marda tal-ilsien u d-dwiefer jibda jwettaq il-funzjoni u l-obbligi tiegħu.

(12) Il-miżuri previsti f'din id-Deċiżjoni huma skont l-opinjoni tal-Kumitat Permanenti dwar il-Pjanti, l-Annimali, l-Ikel u l-Għalf,

ADOTTAT DIN ID-DEĊIŻJONI:

Artikolu 1

Il-konsorzju ANSES & CODA-CERVA stabbilit mil-Laboratorju tal-Aġenzija għas-Saħħa tal-Annimali tal-Aġenzija għall-Ikel, l-Ambjent u s-Sikurezza u s-Saħħa Okkupazzjonali (ANSES), f'Maisons-Alfort, Franza, u ċ-Ċentru tar-Riċerka Veterinarja u Agrokimika (CODA-CERVA), f'Uccle, il-Belġju, huwa b'dan innominat bħala l-laboratorju ta' referenza tal-Unjoni Ewropea għall-marda tal-ilsien u d-dwiefer għal perjodu indeterminat.

Artikolu 2

Fl-Anness II tad-Direttiva 92/119/KEE, il-punt 6 huwa mħassar.

Artikolu 3

Id-Deċiżjoni ta' Implimentazzjoni 2012/767/UE tħassret b'effett mill-1 ta' Jannar 2019.

Ir-referenzi għad-Deċiżjoni ta' Implimentazzjoni mħassra għandhom jiġu interpretati bħala referenzi għal din id-Deċiżjoni.

Artikolu 4

Din id-Deċiżjoni tapplika mill-1 ta' Jannar 2019.

Artikolu 5

Din id-Deċiżjoni hija indirizzata lill-Istati Membri.

Magħmul fi Brussell, is-25 ta' Jannar 2018. Għall-Kummissjoni Vytenis ANDRIUKAITIS Membru tal-Kummissjoni

(1) ĠU L 62, 15.3.1993, p. 69.

(2) ĠU L 306, 22.11.2003, p. 1.

(3) Id-Deċiżjoni ta' Implimentazzjoni tal-Kummissjoni 2012/767/UE tas-7 ta' Diċembru 2012 li tinnomina laboratorju ta' referenza tal-UE għall-marda tal-ilsien u d-dwiefer u li tħassar id-Deċiżjoni 2006/393/KE (ĠU L 337, 11.12.2012, p. 54).

(4) Il-Bord tal-EFSA dwar is-Saħħa u l-Welfare tal-Annimali (AHAW): Scientific Opinion on Swine Vesicular Disease and Vesicular Stomatitis (L-Opinjoni Xjentifika dwar il-Marda Vexxikulari tal-Ħnieżer u l-Istomatite Vexxikulari). EFSA Journal 2012;10(4):2631. [97 pp.] doi:10.2903/j.efsa.2012.2631.

(5) Resolution No. 31 on Amendments to the OIE Terrestrial Animal Health Code (Ir-Riżoluzzjoni Nru 31 dwar Emendi tal-Kodiċi tas-Saħħa tal-Annimali Terrestri tal-OIE), adottata fit-82 Sessjoni Ġenerali tal-Organizzazzjoni Dinjija għas-Saħħa tal-Annimali (OIE), 25-30 ta' Mejju 2014, f'Pariġi, Franza.

(6) Ir-Regolament (UE) 2016/429 tal-Parlament Ewropew u tal-Kunsill tad-9 ta' Marzu 2016 dwar il-mard trasmissibbli tal-annimali u li jemenda u jħassar ċerti atti fil-qasam tas-saħħa tal-annimali (“Il-liġi dwar is-Saħħa tal-Annimali”) (ĠU L 84, 31.3.2016, p. 1).